Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan mukainen muun kuin vähäisen muutoksen hyväksymistä koskevan hakemuksen julkaiseminen

(2019/C 216/08)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”RAGUSANO”

EU-nro: PDO-IT-1505-AM01 – 9.10.2017

SAN ( X ) SMM ( )

1. Hakijaryhmä ja oikeutettu etu

Consorzio per la tutela del formaggio Ragusano [Ragusano-juuston suojasta vastaava konsortio], jonka päätoimipaikkana on Ragusan kauppa-, teollisuus-, käsiteollisuus- ja maatalouskamari: C.C.I.A.A. di Ragusa, Piazza della Libertà, 97100 Ragusa. Puhelinnumero + 39 3461532330, sähköpostiosoite consorzioregusanodop@gmail.com ja varmennettu sähköpostiosoite certmail@pec.consorzioragusanodop.it.

Hakijaryhmä ”Consorzio per la tutela del formaggio Ragusano” koostuu Ragusanon tuottajista. Se on 14. lokakuuta 2013 annetun maa- ja metsätalousministeriön asetuksen (decreto) nro 12511 13 §:n 1 momentin nojalla oikeutettu muutoshakemuksen tekemiseen.

2. Jäsenvaltio tai kolmas maa

Italia

3. Eritelmän kohta, jota / kohdat, joita muutos koskee

— ☐ Tuotteen nimi — ☒ Tuotteen kuvaus — ☐ Maantieteellinen alue — ☒ Alkuperätodisteet — ☒ Tuotantomenetelmä — ☒ Yhteys maantieteelliseen alkuperään — ☒ Merkinnät — ☒ Muu [Eritelmän 1 artiklassa ilmaisun ”alkuperänimitys” eteen lisätään ilmaisu ”suojattu”. Eritelmästä poistetaan 1–4 artikla ja siihen lisätään valvontaelintä käsittelevä 7 artikla, joka ei sisältynyt voimassa olevaan eritelmään. Lisätään myös säännöksiä siitä, miten juusto saatetaan markkinoille ja pakataan.]

4. Muutosten tyyppi

— ☐ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☒ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Tuotteen ominaisuudet

Eritelmän 3 artiklan f alakohdassa olevaa juuston vähimmäispainoa on muutettu.

Voimassa olevan eritelmän mukainen seuraava sanamuoto:

”Paino: tahkon koon mukaan 10–16 kg.”

on muotoiltu uudelleen seuraavasti:

”Paino: tahkon koon mukaan 12–16 kg.”

Muutoksella vähimmäispaino nostetaan 10 kilogrammasta 12 kilogrammaan, jotta eritelmä saatetaan vastaamaan nykyistä ajan mittaan vakiintunutta tuotantotapaa.

Tuottajat ovat viime vuosina päättäneet alkaa valmistaa suurempia juustoja. Tämä päätös vastaa paremmin Ragusanon todellisia tuotantotapoja, koska viime vuosina Ragusano-juustot ovat poikkeuksetta painaneet vähintään 12 kilogrammaa.

Lisäksi Ragusanon koosta on tullut yksi juuston erityisominaisuuksista, jonka ansiosta kuluttaja tunnistaa sen välittömästi ja erottaa sen muista samankaltaisista juustoista, jotka eivät ole koskaan yhtä suuria.

Enimmäiskosteuspitoisuus nostettiin 40 prosentista 42 prosenttiin.

Voimassa olevan eritelmän mukainen seuraava sanamuoto:

”Enimmäiskosteuspitoisuus: 40 prosenttia”

on muotoiltu uudelleen seuraavasti:

”Enimmäiskosteuspitoisuus: 42 prosenttia”

Kosteuspitoisuutta lisäämällä juustosta saadaan pehmeämpää, mitä kuluttajien on havaittu suosivan.

Alkuperätodisteet

Jotta voidaan varmistaa asetuksen (EU) N:o 1151/2012 7 artiklan 1 kohdan d alakohdan noudattaminen, on lisätty 5 artikla ”Alkuperätodisteet”, joka ei sisältynyt voimassa olevaan eritelmään, 5 artikla kuuluu seuraavasti:

”5 artikla ALKUPERÄTODISTEET Kaikkia tuotantovaiheita valvotaan rekisteröimällä tulevat ja lähtevät määrät. Tämä valvonta, joka kattaa asiaan liittyvät tuottajien ja pakkaajien pitämät rekisterit, joita valvontaelin valvoo, sekä valvontaviranomaisille säännöllisesti toimitetut tuotantomääriä koskevat ilmoitukset, takaa tuotteen jäljitettävyyden. Valvontaelin valvoo eritelmän tai asianomaisen valvontasuunnitelman mukaisesti kaikkia kyseisiin rekistereihin merkittyjä luonnollisia ja oikeushenkilöitä.”

Yhteys maantieteelliseen alkuperään

Lisättiin 6 artikla ”Yhteys maantieteelliseen alueeseen”.

Tämä artikla ei sisältynyt voimassa olevaan eritelmään vaan ainoastaan yhteenvetosivuun. Lisätyt tiedot ovat näin ollen peräisin yhteenvetosivulta ja komissiolle toimitettuihin asiakirjoihin kuuluneesta raportista, jonka aiheena oli ”Yhteys maantieteelliseen alueeseen”. Nämä tiedot on laadittu uudelleen ja lisätty sen varmistamiseksi, että artikla noudattaa asetuksen (EU) N:o 1151/2012 7 artiklan 1 kohdan f alakohdan säännöksiä.

6 artikla kuuluu seuraavasti:

”6 artikla YHTEYS MAANTIETEELLISEEN ALUEESEEN Kalkkikivestä rakennetut perinteiset maatilat (masseria) koostuvat karjalle tarkoitetusta navetasta, asuintiloista, heinävintistä ja pienestä juustonvalmistustilasta, jossa maidosta tehdään juustoa. Rakennukset istuvat täydellisesti ympäröivään maisemaan, jolle ovat ominaisia kivimuurit, jotka polveilevat maaseudun läpi silmänkantamattomiin. Maatiloilla käytetään perinteistä juustonvalmistusmenetelmää: puusaavi, juustolauta, tinapinnoitettu kuparipata, siivilä, raastin, puiset muotit ja pienet juuston muovaamiseen tarkoitetut puurimat ovat yksinkertaisia mutta välttämättömiä puisia ja kuparisia työvälineitä. Ragusano on luonnontuote, jonka laatuominaisuudet ja erityispiirteet liittyvät erottamattomasti raaka-aineen eli raa’an täysmaidon, jossa maistuvat Ibleon ylätasangon laidunten maut, ominaisuuksiin sekä asiantuntemuksella toteutettuihin ja hyväksi havaittuihin juuston valmistus- ja kypsytystapoihin. Ragusanoa valmistetaan rehun kasvukaudella marras–toukokuussa, jolloin vihreiden rehukasvien laatu on laitumilla parhaimmillaan. Ibleon alueen luonnonmukaisella laidunmaalla kasvaa yli sata rehukasvia, jotka kuuluvat ainakin 20:een eri kasviheimoon. Jokainen Ibleon niityillä kasvava luonnonvarainen rehukasvi myötävaikuttaa Ragusanon tuoksujen ja makujen muodostumiseen. Tärkeimmät rehukasvit ovat maittavuutensa, maidontuotantoon kohdistuvien vaikutustensa sekä ravitsemuksellisten ja kasvuominaisuuksiensa vuoksi Anthemis arvensis, Medicago hispida, Scorpiurus subvillosus, Astragolus hamosus, Trifolium subterraneum, Calendula arvensis, Diplotaxis erucoidese ja Sinapis arvensis. Ympäristön, maidon, laidunten ja tuotantomenetelmän ansiosta Ragusano on hyvin perinteikäs juusto, joka on kuitenkin säilyttänyt vetovoimansa, ja sen maailmaa eli perinteisiä maatiloja (masseria) voidaan kuvailla kukoistavaksi kulttuuriperinnöksi, johon ovat vaikuttaneet luonto, historia, talous sekä teknologiset taidot ja osaaminen. Perinteisen Ragusanon tuoksuun, makuun, väriin ja ravitsemuksellisiin ominaisuuksiin voivat vaikuttaa useat eri tekijät. Nämä tekijät voidaan määritellä ’biologisesta monimuotoisuudesta johtuviksi ominaisuuksiksi’ juuri siksi, että niiden tasapainoinen yhteisvaikutus on vuosisatojen ajan tuottanut juustoa, joka on ainutlaatuista koko maailmassa ja joka liittyy erottamattomasti alueeseen, jolla se tuotetaan. Ragusano on elävä juusto sekä sisältämänsä mikrobiston että kaikkien siinä sen kypsytyksen aikana todettavien entsymaattisten prosessien ansiosta. Biologisen monimuotoisuuden määritelmä perustuu juuri tähän, eikä se johdu vain siitä, että näiden tekijöiden tuottama juusto erottuu muista juustoista, vaan myös ja nimenomaan siitä, että juusto on biologisessa mielessä elävä. Tärkeimpiä ’biologisesta monimuotoisuudesta johtuvia ominaisuuksia’ ovat tuotantoalue ja niillä alueilla ja niissä luontokohteissa vallitsevat makro- ja mikroympäristön olosuhteet, joilla tai joissa juuston tuotanto tapahtuu (karjan kasvatus-, juustonvalmistus- ja kypsytystilat). Tähän biologiseen monimuotoisuuteen vaikuttavat myös kasvatetut rodut, laajaperäinen tuotantojärjestelmä sekä lehmien ruokavalio, joka koostuu pääasiassa Ibleon ylätasangon laitumilla luonnonvaraisesti kasvavista rehukasveista. Perinteisellä juustonvalmistusprosessilla on myös ratkaiseva tehtävä sen erityisten laatuominaisuuksien ja siinä käytetyn menetelmän ansiosta: prosessissa käytetään raakaa täysmaitoa, siinä on läsnä juustonvalmistukseen soveltuvaa luonnollista mikrobistoa ja siinä käytetään luonnollista juoksutetta ja puisia ja/tai kuparisia työvälineitä. Tähän lisätään juuston muotteihin asettamisprosessi ja perinteinen kypsytys. Nämä ominaisuudet muodostavat joukon luonnollisia prosesseja, joissa on suurta biologista vaihtelevuutta. Ihmisen on näin ollen miteltävä päivittäin voimiaan luontoa vastaan eri prosessien välisen biologisen tasapainon saavuttamiseksi, jotta voidaan taata laadultaan erinomaisen Ragusanon tuotanto. Karjan rotu, maidontuotantovaihe ja Ibleon ylätasangon niityillä luonnonvaraisesti kasvavien rehukasvien kiertokulun eri vaiheet saavat aikaan maidon laadun tiheän vaihtelun sekä lämpötilan ja kosteuden vaihtelut, jotka nopeuttavat tai hidastavat maidon käsittelyä sekä juustomassan ja juuston kypsymistä: kaikilla näillä makro- ja mikroympäristön olosuhteilla on merkittävä rooli Ragusanolle tyypillisen mikrobiston valikoitumisessa.”

Tuotantomenetelmä

Lisättiin 3 artiklan C alakohdan asiaan liittyvään osioon vähimmäiskypsytysaika, sillä se on puuttunut voimassa olevasta eritelmästä.

Osioon on lisätty myös mahdollisuus käyttää juustojen kypsytykseen muita menetelmiä kuin niiden riiputtaminen palkeista köydellä yhteensidottuina.

Voimassa olevan eritelmän mukainen seuraava sanamuoto:

”Juustot kypsytetään ilmastoiduissa tiloissa ja lämpötilassa, jonka vaihteluväli on 14–16 celsiusastetta, sitomalla juustot pareittain yhteen ohuella köydellä ja laittamalla ne riippumaan soveltuvista palkeista, jotta varmistetaan, että juuston koko pinta on täysin kosketuksissa ilman kanssa.”

on muotoiltu uudelleen seuraavasti:

”Juustoja kypsytetään vähintään kolme kuukautta alkaen siitä, kun juustot asetetaan muotteihin, ilmastoiduissa tiloissa lämpötilassa, jonka vaihteluväli on 14–16 celsiusastetta. Kypsytysprosessin aikana juustot voidaan sitoa köysillä yhteen ja laittaa riippumaan pareittain soveltuvista palkeista, jotta varmistetaan, että juuston koko pinta on täysin kosketuksissa ilman kanssa.”

Voimassa olevassa eritelmässä ei määritetä vähimmäiskypsytysaikoja, joten vähimmäiskypsytysajaksi on määritettävä kolme kuukautta (alkaen siitä, kun juusto asetetaan muottiin), jotta varmistetaan tuotteen riittävä kypsyys.

Kypsytysmenetelmiin tehdyssä muutoksessa todetaan, että kyseisessä valmistusvaiheessa käytettävien tilojen on oltava riittävän ilmastoituja, mutta tuottajat ovat päättäneet, että kypsytykseen voidaan käyttää muitakin menetelmiä kuin juustojen laittamista riippumaan pareittain köysillä kattopalkeista. Viime vuosina tuottajat ovat menestyksekkäästi kokeilleet juustojen kypsyttämistä asettamalla ne pyöristetyistä puuritilöistä tehdyille hyllyille, jotka on suunniteltu siten, että ilma pääsee kiertämään. Tämä ei vaikuta haitallisesti juuston ominaisuuksiin, vaan juuston muoto pysyy säännöllisenä ja sen ulkonäkö paranee ja – mikä tärkeintä – sen paloiksi leikkaaminen on helpompaa kuin perinteisellä tavalla kypsytetyn juuston.

Lisäksi edellä mainitun kypsytysmenetelmän ansiosta voidaan käyttää vähemmän suolaa, sillä korkeampaa suolapitoisuutta tarvitaan lisäämään juuston kestävyyttä ja estämään sen muodon muuttuminen silloin, kun juusto kypsytetään sitomalla ja riiputtamalla. Uudella kypsytysmenetelmällä tuottajat saavat aikaan tuotteen, jonka suolapitoisuus on pienempi, mikä on kuluttajien mieleen.

Tällaiset muutokset turvaavat perinteisten kypsytysmenetelmien periaatteet ja parantavat samalla tuotetta.

Juuston muotteihin asettamista koskevan osion lopussa olevaan 3 artiklan C kohtaan on lisätty seuraava virke:

”Tässä vaiheessa jäljempänä kuvattu kaseiinilaatta, joka sisältää yksittäisen juuston tunnistuskoodit, kiinnitetään pääsivua vastakkaiselle pitkälle sivulle (pääsivulle on painettu yrityksen EY-tunnistenumero, jota käytetään myös terveysvaatimusten noudattamisen varmistamiseen, sekä soveltuvissa tapauksissa yrityksen tuotemerkki). Suuntaissärmiön kaksi muuta pitkää sivua leimataan sen jälkeen asianmukaisilla nauhaleimasimilla siten, että sana ’Ragusano’ painetaan juuston pintaan alla olevassa kuvassa esitetyllä tavalla.”

Muutoksen tarkoituksena on säännellä ja yhdenmukaistaa kaseiinilaatan ja nauhaleimasinten käyttötapoja: kaseiinilaatalla varmistetaan, että jokainen juusto numeroidaan jäljitettävyyden mahdollistamiseksi, ja nauhaleimasimilla varmistetaan, että kuluttajan on helppo tunnistaa tuotemerkitty juusto. Tällaisten sääntöjen lisääminen eritelmään helpottaa myös valvontaelimen työtä, sillä se voi tämän jälkeen tarkistaa näiden sääntöjen noudattamisen.

Muutoksen ainoana tarkoituksena on parantaa tuotteen jäljitettävyyttä ja tunnistamista.

Merkinnät

Merkintöjä ja pakkaamista koskeva 4 artikla on laadittu uudelleen, ja sitä on laajennettu.

Voimassa olevan eritelmän mukainen seuraava sanamuoto:

”Alkuperänimityksellä ’Ragusano’ varustetussa juustossa on oltava kulutukseen luovutettaessa liitteessä A esitetty merkintä, jotta varmistetaan, että se noudattaa asiaan liittyviä säännöksiä. Kyseinen liite on olennainen osa tätä asetusta.”

on muotoiltu uudelleen seuraavasti:

”Suojatulla alkuperänimityksellä ’Ragusano’ varustetussa juustossa on oltava kulutukseen luovutettaessa seuraava merkintä, jotta varmistetaan, että se noudattaa asiaan liittyviä säännöksiä. Vähimmäiskypsytysajan lopussa kyseinen merkintä painetaan juuston pääsivulle yrityksen EY-tunnistemerkinnän ja soveltuvissa tapauksissa tuotenimen viereen. EU:n SAN-merkinnän lisäksi ’Ragusanon’ pakkauksessa on oltava seuraava etiketti. Etiketin yleiskuvaus Etiketissä on oltava seuraavat tiedot: — RAGUSANO SAN kaikkia muita etiketin sisältämiä tietoja suuremmilla kirjaimilla. — Tuottajan ja/tai pakkaajan tunnistustiedot voimassa olevan lainsäädännön mukaisesti. Annetut eritelmät viittaavat perusetikettiin, jonka koko on 8 cm × 8 cm ja joka koostuu vihreästä neliöstä (Pantone 369 C), jonka kulmat on pyöristetty ja jossa on (vaaka- ja pystysuorassa neliöön nähden keskitetysti) keltainen suorakulmio (Pantone 810 C), jonka kulmat on pyöristetty ja jonka koko on 7,2 cm × 4,2 cm. Suorakulmion yläpuolella olevassa vihreässä tilassa on vaakasuoraan keskitettynä merkintä RAGUSANO SAN mustilla kirjaimilla (Pantone Process Black C) ja kirjasinlajilla BAUHAUS Md BT 24, 6 pt. Saman suorakulmion sisällä on oikeassa reunassa valkoinen neliö (Pantone Transparent White), jossa on vihreät reunat (Pantone 369 C) ja pyöristetyt kulmat ja jonka koko on 3,6 cm × 3,6 cm ja joka sisältää (pysty- ja vaakasuoraan keskitetyn) logon RAGUSANO, jonka koko on 2,2 cm × 2,7 cm, kun taas vasemmassa reunassa lukee ’Certificato da Autorità pubblica designata dal MiPAAF’ (maa- ja metsätalousministeriön nimittämän viranomaisen sertifioima). Vihreä tila suorakulmion alapuolella on tarkoitettu yrityksen nimelle, jossa käytetään kirjasinlajia ARIAL BOLD 8 pt – valkoinen (Pantone Transparent White), ja osoitteelle, jossa käytetään kirjasinlajia ARIAL 7 pt – valkoinen (Pantone Transparent White). Edellä mainitut mitat viittaavat perusetikettiin, ja niiden avulla määritetään pakolliset mittasuhteet, joita on aina noudatettava. Etiketin todellinen koko voi kuitenkin vaihdella: se on vähintään 5 cm × 5 cm ja enintään 12 cm × 12 cm. Logon yleiset ominaisuudet Logo koostuu ympyrästä, jonka jakaa vaakasuunnassa valkoinen suorakulmio, jonka keskellä on etualalle asetettuna sana RAGUSANO. Ilmaisu, joka on pidempi kuin ympäryksen läpimitta, on keskitetty pysty- ja vaakasuorassa ympyrään nähden. Väri: musta, Pantone Process Black C, ja kirjasinlaji: BAUHAUS Md BT. Ympyrän kaksi kaarta ovat saman kokoiset mutta eri väriset: ylempi kaari on keltainen (Pantone 810 C) ja alempi vihreä (Pantone 369 C). Yksinomaan Modicana-rotuisten lehmien maidosta valmistettu juusto voidaan varustaa merkinnällä ’Ragusano da vacca modicana’ (Ragusano Modicana-rotuisista lehmistä).”

Lisäksi käyttöön otetaan uusi etiketti, jonka tarkoituksena on torjua kaikkia väärennösten tai harhaanjohtavien merkintöjen mahdollisuuksia helpottamalla kuluttajan mahdollisuuksia tunnistaa juusto markkinoille saattamisvaiheessa, joka voi olla ongelmallinen.

Lisäksi haluttiin, että viljelijät, jotka tuottavat Ragusano-juustoa pelkästään Modicana-rotuisten lehmien maidosta, voivat ilmoittaa siitä etiketissä.

Muu

Voimassa olevan eritelmän 1 artiklassa ilmaisun ”alkuperänimitys” eteen lisätään ilmaisu ”suojattu”.

Voimassa oleva seuraava sanamuoto:

”Alkuperänimitys ’Ragusano’ myönnetään juustolle, joka tuotetaan 2 artiklassa kuvatulla maantieteellisellä alueella ja joka täyttää 3 ja 4 artiklassa vahvistetut edellytykset.”

on siksi muotoiltu uudelleen seuraavasti:

”Suojattu alkuperänimitys ’Ragusano’ myönnetään juustolle, joka tuotetaan 2 artiklassa kuvatulla maantieteellisellä alueella ja joka täyttää 3 ja 4 artiklassa vahvistetut edellytykset.”

Nimetään 1–4 artikla seuraavasti: 1 artikla ”Nimitys”, 2 artikla ”Maantieteellinen alue”, 3 artikla ”Tuotantomenetelmä” ja 4 artikla ”Pakkaaminen ja merkinnät”.

Lisäksi 4 artiklan perään lisätään seuraavat artiklat:

5 artikla ”Alkuperätodisteet”, 6 artikla ”Yhteys maantieteelliseen alkuperään” ja 7 artikla ”Valvontaelin”, jotka eivät sisältyneet voimassa olevaan eritelmään. Tämän tarkoituksena on varmistaa, että eritelmä noudattaa asiaan liittyvää lainsäädäntöä.

Valvontaelintä käsittelevä artikla, joka ei sisältynyt voimassa olevaan eritelmään, lisätään asetuksen (EU) N:o 1151/2012 7 artiklan 1 kohdan g alakohdassa säädetyn mukaisesti.

7 artikla kuuluu seuraavasti:

”7 artikla VALVONTAELIN Valvontaelin tarkistaa asetuksen (EU) N:o 1151/2012 37 artiklan säännösten mukaisesti, noudattaako SAN-merkinnällä varustettu Ragusano-juusto tuote-eritelmää. Kyseinen elin on Consorzio di Ricerca per la Filiera Lattiero-Casearia, CORFILAC, jonka päätoimipaikka on Ragusa, Via Ragusa-Mare (S.P.25) – puhelinnumero +39 932660411 – faksi +39 932660419 – varmennettu sähköpostiosoite: dop@pec.corfilac.it.”

Pakkaaminen

Ehdotetussa muutoksessa säännellään, miten juustoa voidaan myydä paloina tai raasteena. Pakkaamista ja merkintöjä käsittelevä 4 artikla on siksi laadittu uudelleen seuraavasti:

Alkuperänimityksellä ”Ragusano” varustettu juusto voidaan saattaa markkinoille kokonaisena, paloina, kuorineen tai ilman kuorta tai raastettuna. ”Ragusanon” palat valmistetaan yksinomaan leikkaamalla juustoja, jotka on jo sertifioitu, ja ne on pakattava siten, että kussakin palassa on jälki sanasta ”Ragusano”, joka on leimattu juuston kuoreen nauhaleimasimella. Sellainen Ragusano, joka on raastettu tai paloiteltu käyttämällä tekniikkaa, jossa kuori kaavitaan pois tai poistetaan (kuutiot, siivut jne.) siten, että kuoreen leimatusta sanasta Ragusano tulee lukukelvoton, on pakattava yksinomaan 2 artiklassa määritellyllä tuotantoalueella. Paloitellun tai raastetun ”Ragusanon” pakkaamisessa on noudatettava asiaankuuluvia säännöksiä, ja se on joka tapauksessa toteutettava siten, ettei se lyhennä juuston säilyvyysaikaa eikä heikennä sen aistinvaraisia ominaisuuksia.

Voimassa olevassa eritelmässä ei määritellä, miten juusto luovutetaan kulutukseen. Tämä on aiheuttanut joitakin erimielisyyksiä valmistajien ja valvontaviranomaisten välillä, joten tätä muutosta pidetään tarpeellisena, jotta voidaan ilmoittaa selkeästi tavat, joilla juusto voidaan luovuttaa kulutukseen.

YHTENÄINEN ASIAKIRJA

”RAGUSANO”

EU-nro: PDO-IT-1505-AM01 – 9.10.2017

SAN ( X ) SMM ( )

1. Nimi

”Ragusano”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.3. Juustot

3.2 Kuvaus 1 kohdassa nimetystä tuotteesta

Muoto: Suuntaissärmiön muotoinen, poikkileikkaukselta neliö, pyöristetyt kulmat. Pinnalla voi näkyä vaaleita jälkiä, jotka ovat peräisin juuston riiputtamiseen kypsytyksen aikana käytetyistä köysistä.

Koko: Neliön muotoisen osan sivut ovat 15–18 cm. Suuntaissärmiön pituus on 43–53 cm.

Paino: tahkon koon mukaan 12–16 kg.

Ulkonäkö: Sileä, ohut, tiivis kuori, joka on väriltään kullan- tai oljenkeltainen ja ruskeaan vivahtava, kun kypsytystä pidennetään raastettavaksi tarkoitetuissa juustoissa. Kuoren enimmäispaksuus on 4 mm. Kuoren päällä voi olla oliiviöljykerros.

Juuston sisus: Rakenteeltaan tiivis, kypsytyksen pidetessä mahdollisesti halkeamia, toisinaan myös joitakin reikiä. Leikattaessa sisuksen väri vaihtelee valkoisesta oljenkeltaisen eri sävyihin.

Maku: Hyvin miellyttävä, makea, hento, ei kovin terävä kypsytyksen ensimmäisten kuukausien aikana pöytäjuustoissa. Terävään ja erittäin maukkaaseen vivahtava pidemmän kypsytyksen jälkeen raastettavaksi tarkoitetuissa juustoissa.

Juuston aromi on miellyttävä ja sen tuotantoprosessille ominainen.

Rasvan osuus kuiva-aineesta: vähintään 40 prosenttia juustoissa, jotka on tarkoitettu juustolautasiin; vähintään 38 prosenttia yli kuusi kuukautta kypsytetyissä juustoissa.

Kosteuspitoisuus enintään: 42 prosenttia.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Maidon tuottavan karjan rehun on koostuttava pääasiassa Ibleon ylätasangolta peräisin olevista luonnonvaraisista kasveista ja yrteistä, jotka voidaan myös niittää heinäksi.

Alkuperänimityksellä ”Ragusano” varustettu juusto valmistetaan yksinomaan raa’asta lehmän täysmaidosta.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantoprosessin vaiheiden eli karjan kasvatuksen, lypsämisen, juustonvalmistuksen ja kypsytyksen on tapahduttava yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Alkuperänimityksellä ”Ragusano” varustettu juusto voidaan saattaa markkinoille kokonaisena, paloina, kuorineen tai ilman kuorta tai raastettuna. ”Ragusanon” palat valmistetaan yksinomaan leikkaamalla juustoja, jotka on jo sertifioitu, ja ne on pakattava siten, että kussakin palassa on jälki sanasta ”Ragusano”, joka on leimattu juuston kuoreen nauhaleimasimella.

Sellainen Ragusano, joka on raastettu tai paloiteltu käyttämällä tekniikkaa, jossa kuori kaavitaan pois tai poistetaan (kuutiot, siivut jne.) siten, että kuoreen leimatusta sanasta Ragusano tulee lukukelvoton, on pakattava yksinomaan rajatulla maantieteellisellä alueella.

Juusto, josta on poistettu kuori, on erittäin herkkä tuote, ja sen aistinvaraisten ominaisuuksien säilyttäminen edellyttää, että se pakataan välittömästi, jotta estetään juuston kuivuminen. Lisäksi pakkaamalla juusto välittömästi pakkaukseen, jossa on alkuperämerkintä, voidaan taata paremmin tuotteen aitous, sillä sen tunnistaminen on luonnollisesti vaikeampaa kuin sellaisen juuston, jossa tavaramerkki on näkyvillä.

Paloitellun tai raastetun ”Ragusanon” pakkaamisessa on noudatettava asiaankuuluvia säännöksiä, ja se on joka tapauksessa toteutettava siten, ettei se lyhennä juuston säilyvyysaikaa eikä heikennä sen aistinvaraisia ominaisuuksia.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Suojatulla alkuperänimityksellä ”Ragusano” varustetussa juustossa on oltava kulutukseen luovutettaessa seuraava merkintä, jotta varmistetaan, että se noudattaa asiaan liittyviä säännöksiä.

Vähimmäiskypsytysajan lopussa kyseinen merkintä painetaan juuston pääsivulle yrityksen EY-tunnistemerkinnän ja soveltuvissa tapauksissa tuotenimen viereen.

EU:n SAN-merkinnän lisäksi ”Ragusanon” pakkauksessa on oltava seuraava etiketti.

Etiketin yleiskuvaus

Etiketissä on oltava seuraavat tiedot:

— RAGUSANO SAN kaikkia muita etiketin sisältämiä tietoja suuremmilla kirjaimilla.

— Tuottajan ja/tai pakkaajan tunnistustiedot voimassa olevan lainsäädännön mukaisesti.

Logon yleiset ominaisuudet

Yksinomaan Modicana-rotuisten lehmien maidosta valmistettu tuote voidaan varustaa merkinnällä ”Ragusano da vacca modicana” (Ragusano Modicana-rotuisista lehmistä).

4. Maantieteellisen alueen tarkka rajaus

Alue, jolla ”Ragusano”-juuston valmistukseen käytetty maito tuotetaan ja käsitellään, sisältää seuraavien kuntien koko alueen: Acate, Chiaramonte Gulfi, Comiso, Giarratana, Ispica, Modica, Monterosso Almo, Pozzallo, Ragusa, Santa Croce Camerina, Scicli ja Vittoria Ragusan maakunnassa sekä Noto, Palazzolo Acreide ja Rosolini Syrakusan maakunnassa.

5. Yhteys maantieteelliseen alueeseen

Kalkkikivestä rakennetut perinteiset maatilat (masseria) koostuvat karjalle tarkoitetusta navetasta, asuintiloista, heinävintistä ja pienestä juustonvalmistustilasta, jossa maidosta tehdään juustoa. Rakennukset istuvat täydellisesti ympäröivään maisemaan, jolle ovat ominaisia kivimuurit, jotka polveilevat maaseudun läpi silmänkantamattomiin. Maatiloilla käytetään perinteistä juustonvalmistusmenetelmää: puusaavi, juustolauta, tinapinnoitettu kuparipata, siivilä, raastin, puiset muotit ja pienet juuston muovaamiseen tarkoitetut puurimat ovat yksinkertaisia mutta välttämättömiä puisia ja kuparisia työvälineitä. Ragusano on luonnontuote, jonka laatuominaisuudet ja erityispiirteet liittyvät erottamattomasti raaka-aineen eli raa’an täysmaidon, jossa maistuvat Ibleon ylätasangon laidunten maut, ominaisuuksiin sekä asiantuntemuksella toteutettuihin ja hyväksi havaittuihin juuston valmistus- ja kypsytystapoihin. Ragusanoa valmistetaan rehun kasvukaudella marras–toukokuussa, jolloin vihreiden rehukasvien laatu on laitumilla parhaimmillaan. Ibleon alueen luonnonmukaisella laidunmaalla kasvaa yli sata rehukasvia, jotka kuuluvat ainakin 20:een eri kasviheimoon. Jokainen Ibleon niityillä kasvava luonnonvarainen rehukasvi myötävaikuttaa Ragusanon tuoksujen ja makujen muodostumiseen. Tärkeimmät rehukasvit ovat maittavuutensa, maidontuotantoon kohdistuvien vaikutustensa sekä ravitsemuksellisten ja kasvuominaisuuksiensa ansiosta Anthemis arvensis, Medicago hispida, Scorpiurus subvillosus, Astragolus hamosus, Trifolium subterraneum, Calendula arvensis, Diplotaxis erucoidese ja Sinapis arvensis. Ympäristön, maidon, laidunten ja tuotantomenetelmän ansiosta Ragusano on hyvin perinteikäs juusto, joka on kuitenkin säilyttänyt vetovoimansa, ja sen maailmaa eli perinteisiä maatiloja (masseria) voidaan kuvailla kukoistavaksi kulttuuriperinnöksi, johon ovat vaikuttaneet luonto, historia, talous sekä teknologiset taidot ja osaaminen. Perinteisen Ragusanon tuoksuun, makuun, väriin ja ravitsemuksellisiin ominaisuuksiin voivat vaikuttaa useat eri tekijät. Nämä tekijät voidaan määritellä ”biologisesta monimuotoisuudesta johtuviksi ominaisuuksiksi” juuri siksi, että niiden tasapainoinen yhteisvaikutus on vuosisatojen ajan tuottanut juustoa, joka on ainutlaatuista koko maailmassa ja joka liittyy erottamattomasti alueeseen, jolla se tuotetaan. Ragusano on elävä juusto sekä sisältämänsä mikrobiston että kaikkien siinä sen kypsytyksen aikana todettavien entsymaattisten prosessien ansiosta. Biologisen monimuotoisuuden määritelmä perustuu juuri tähän, eikä se johdu vain siitä, että näiden tekijöiden tuottama juusto erottuu muista juustoista, vaan myös ja nimenomaan siitä, että juusto on biologisessa mielessä elävä.

Tärkeimpiä ”biologisesta monimuotoisuudesta johtuvia ominaisuuksia” ovat tuotantoalue ja niillä alueilla ja niissä luontokohteissa vallitsevat makro- ja mikroympäristön olosuhteet, joilla tai joissa juuston tuotanto tapahtuu (karjan kasvatus-, juustonvalmistus- ja kypsytystilat). Tähän biologiseen monimuotoisuuteen vaikuttavat myös kasvatetut rodut, laajaperäinen tuotantojärjestelmä sekä lehmien ruokavalio, joka koostuu pääasiassa Ibleon ylätasangon laitumilla luonnonvaraisesti kasvavista rehukasveista. Perinteisellä juustonvalmistusprosessilla on myös ratkaiseva tehtävä sen erityisten laatuominaisuuksien ja siinä käytetyn menetelmän ansiosta: prosessissa käytetään raakaa täysmaitoa, siinä on läsnä juustonvalmistukseen soveltuvaa luonnollista mikrobistoa ja siinä käytetään luonnollista juoksutetta ja puisia ja/tai kuparisia työvälineitä. Tähän lisätään juuston muotteihin asettamisprosessi ja perinteinen kypsytys. Nämä ominaisuudet muodostavat joukon luonnollisia prosesseja, joissa on suurta biologista vaihtelevuutta. Ihmisen on näin ollen miteltävä päivittäin voimiaan luontoa vastaan eri prosessien välisen biologisen tasapainon saavuttamiseksi, jotta voidaan taata laadultaan erinomaisen Ragusanon tuotanto.

Karjan rotu, maidontuotantovaihe ja Ibleon ylätasangon niityillä luonnonvaraisesti kasvavien rehukasvien kiertokulun eri vaiheet saavat aikaan maidon laadun tiheän vaihtelun sekä lämpötilan ja kosteuden vaihtelut, jotka nopeuttavat tai hidastavat maidon käsittelyä sekä juustomassan ja juuston kypsymistä: kaikilla näillä makro- ja mikroympäristön olosuhteilla on merkittävä rooli Ragusanolle tyypillisen mikrobiston valikoitumisessa.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

Tuote-eritelmän täydellinen teksti on saatavissa seuraavalta verkkosivulta: http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.